又中秋分韻得處字
作者：高斯得
朝代：宋

paragraphs: 西風滌殘㶼，秋水靜如濾。
客心悲未央，感茲年芳去。
聊携池上酌，相與豁煩慮。
我殽楚以陳，曾未舉前箸。
延首視太清，飛娥已來御。
屏翳雖放紛，不敢捩眼覷。
清輝豈不佳，祇益畸人苦。
故鄉值良辰，輒與親暱醵。
轉蓬隨天風，異縣不可據。
明年看清光，那知又何處。